b'\n_START_ARTICLE_\nOcena tveganja pri delu\n_START_SECTION_\nZakonodaja\n_START_PARAGRAPH_\nOkvirna direktiva 89/391 vsebuje\xc2\xa0\xc2\xbbsplo\xc5\xa1na na\xc4\x8dela v zvezi s prepre\xc4\x8devanjem poklicnih bolezni ... ter splo\xc5\xa1na navodila za izvajanje opredeljenih na\xc4\x8del\xc2\xab\xc2\xa0(\xc4\x8dlen 1.2.). To je tudi najpomembnej\xc5\xa1i del evropvske zakonodaje v zvezi z ocenjevanjem tveganj, ki med drugim dolo\xc4\x8da dol\xc5\xbenost delodajalcev, da zagotovijo varnost in zdravje delavcev v zvezi z njihovim delom. Delodajalcem ocena tveganja omogo\xc4\x8da uvedbo ukrepov, ki so potrebni za zagotovitev varnosti in zdravja delavcev. Evropska zakonodaja v zvezi z ocenjevanjem tveganja vsebuje okvirno direktivo 89/391 in je prenesena v nacionalne zakonodaje dr\xc5\xbeav \xc4\x8dlanic. Vseeno ima vsaka dr\xc5\xbeava pravico uvajati stro\xc5\xbeje predpise za za\xc5\xa1\xc4\x8dito svojih delavcev.\n_START_SECTION_\nOpredelitev osnovnih pojmov\n_START_PARAGRAPH_\nPravilnik o na\xc4\x8dinu izdelave izjave o varnosti z oceno tveganja z dne 6. 4. 2000 v svojem 3. \xc4\x8dlenu navaja tri osnovne definicije pojmov, ki se navezujejo na zakon o varnosti in zdravju pri delu (Uradni list RS, \xc5\xa1t. 56/99). Na podlagi tega je nevarnost opredeljena kot okoli\xc5\xa1\xc4\x8dina ali stanje, ki lahko ogrozi zdravje delavca ali pa ga po\xc5\xa1koduje. Gre torej za kakr\xc5\xa1nokoli opremo, na\xc4\x8din dela, delovni postopek ali pa material, ki ga delavec pri delu uporablja in lahko z njim o\xc5\xa1koduje svoje zdravje. Tveganje pravilnik definira kot verjetnost, da prej opredeljena nevarnost povzro\xc4\x8di po\xc5\xa1kodbo ali pa zdravstveno okvaro delavca oziroma ga na kakr\xc5\xa1enkoli na\xc4\x8din prizadane. Lahko gre za veliko ali majhno tveganje. Tretji pojem je ocena tveganja. To je postopek, s katerim ovrednotimo tveganje za varnost in zdravje delavcev na delovnem mestu. Gre za sistemati\xc4\x8dno preu\xc4\x8devanje dejavnikov delovnega procesa, preko katerega \xc5\xbeelimo ugotoviti, kaj lahko povzro\xc4\x8di po\xc5\xa1kodbe ali \xc5\xa1kodo, ali je nevarnost mogo\xc4\x8de odpraviti ter kak\xc5\xa1ni so lahko preventivni ali varnostni ukrepi, s katerimi bi omejili in omogo\xc4\x8dili nadzor nad tveganjem. Z oceno tveganja torej \xc5\xbeelimo ugotoviti \xc4\x8dim ve\xc4\x8d mo\xc5\xbenih vzrokov za nastanek po\xc5\xa1kodb pri delu, bolezni povezanih s poklicem oziroma kot njihove posledice, ter prepre\xc4\x8devanje, omejevanje ali pa odpravljanje tveganj. Ocena tveganja predstavlja temelj evropskega na\xc4\x8dina za prepre\xc4\x8devanje nezgod pri delu in poslab\xc5\xa1anja zdravja kot posledica delovnih razmer.\n_START_SECTION_\nPostopek izvedbe ocene tveganja pri delu\n_START_PARAGRAPH_\nIzvedbo ocene tveganja izvedemo glede na nacionalno zakonodajo, ki to podro\xc4\x8dje ureja. Je pa pri izdelavi ocene tveganja vedno potrebno upo\xc5\xa1tevati, da moramo oceno oblikovati na na\xc4\x8din, ki zagotovi, da so obravnavane vse mo\xc5\xbene nevarnosti in tveganja. Ko je tveganje opredeljeno, je potrebno ocenjevanje za\xc4\x8deti s prvim na\xc4\x8delom, ki pa se nana\xc5\xa1a na mo\xc5\xbenosti odprave tega tveganja. Na\xc4\x8dinov za izvedbo ocene tveganja je ve\xc4\x8d, zato se v razli\xc4\x8dnih razmerah lahko uporabljajo razli\xc4\x8dni pristopi. Izbira pristopa k oceni tveganja je odvisna od narave delovnega mesta, vrste delovnega procesa, opravljene naloge in tehni\xc4\x8dne zahtevnosti. Imamo tudi poklice, kjer moramo pose\xc4\x8di po razli\xc4\x8dnih pristopih za razli\xc4\x8dne dele tega delovnega mesta.\n_START_SECTION_\nIzjava o varnosti in njena vsebina\n_START_PARAGRAPH_\nIzjavo o varnosti z oceno tveganja izdelamo in sprejmemo v pisni obliki po izvedenem ocenjevanju tveganja. Glede na vrsto in obseg dejavnosti izjava vsebuje na\xc4\x8drt za izvedbo predpisanih zahtev in ukrepov, na\xc4\x8drt in postopke za izvedbo ukrepov v primerih neposredne nevarnosti ter opredelitev obveznosti in odgovornosti odgovornih oseb delodajalca in delavcev za zagotavljanje varnosti in zdravja pri delu. V izjavi se mora dolo\xc4\x8diti tudi posebne zdravstvene zahteve, ki jih morajo delavci izpolnjevati za dolo\xc4\x8deno delo, v delovnem procesu ali pa za uporabo posameznih sredstev za delo. To se opravi na podlagi strokovne ocene izvajalca medicine dela. Oceno tveganja je potrebno popraviti in dopolniti vsaki\xc4\x8d, ko obstoje\xc4\x8di preventivni ukrepi varovanja niso zadostni oziroma niso ve\xc4\x8d ustrezni, se spremenijo podatki, na katerih je ocenjevanje tveganja temeljilo, in pa \xc4\x8de obstajajo mo\xc5\xbenosti in na\xc4\x8dini za izpopolnitev ali dopolnitev ocenjevanja. Ocena tveganja vsebuje identifikacijo oziroma odkrivanje nevarnosti, ugotovitev, kdo od delavcev bi bil lahko izpostavljen identificiranim nevarnostim, verjetnost nastanka nezgod pri delu, verjetnost poklicnih bolezni oziroma bolezni v zvezi z delom in njihovimi posledicami, resnost nezgod pri delu, odlo\xc4\x8ditev o tem ali je tveganje sprejemljivo in odlo\xc4\x8ditev o uvedbi ukrepov za zmanj\xc5\xa1anje nesprejemljivega tveganja. Dolo\xc4\x8diti moramo katerim tveganjem so delavci izpostavljeni ter hkrati upo\xc5\xa1tevati vsa tveganja, katerim bi lahko pri delu bili izpostavljeni.\n_START_SECTION_\nVloge in odgovornosti delodajalcev\n_START_PARAGRAPH_\nDelodajalec med drugim nosi zakonsko odgovornost, ki mu narekuje, da pripravi obliko delovanja, s katero poskrbi za varnost in zdravje svojih delavcev. Izvesti mora torej oceno tveganja ter uvesti ustrezne ukrepe za obvladovanje ali odpravljanje tveganja. Pogosto se v praksi naredi akcijski na\xc4\x8drt, ki vsebuje postopek naro\xc4\x8danja, organizacijo in usklajevanje ocene, navedene so osebe, ki so usposobljenje za ocenjevanje tveganj (tudi preko posvetovanja z delavskimi sindikati), opredelitev priprav, ki so potrebne za pregled in posodobitev ocene tveganja, zagotovitev ustreznih preventivnih in varnostnih ukrepov glede na rezultate ocene ter zagotovitev dokumentiranosti ocene tveganja. Vsebovati mora tudi na\xc4\x8drt spremljanja prej navedenih varnostnih in preventivnih ukrepov z namenom zagotavljanja njihove uspe\xc5\xa1nosti. O rezultatih ocene in veljavnih ukrepov mora delodajalec obve\xc5\xa1ati delavce ali pa njihove predstavnike ter jim omogo\xc4\x8diti dostop do njih.\n_START_SECTION_\nVloge in odgovornosti delavcev\n_START_PARAGRAPH_\nDelavci pri sami oceni tveganja sodelujejo, saj poznajo te\xc5\xbeave in realno stanje, ki stoji za njihovim delovnim mestom. Njihovo znanje je velikokrat pomembno tudi pri razvijanju iznajdljivih preventivnih ukrepov. Dolo\xc5\xbenost in pravica delavcev (ali njihovih predstavnikov) je, da se delodajalec z njimi posvetuje o na\xc4\x8dinu organizacije ocene tveganja ter imenovanju oseb, ki bodo to nalogo opravljale. O tveganjih, ki so jih opazili morajo svoje delodajalce opozoriti ter jim poro\xc4\x8dati o spremembah. Delavci morajo biti o tveganjih na njihovem delovnem mestu obve\xc5\xa1\xc4\x8deni ter pou\xc4\x8deni o njih. Imajo pravico zaprositi delodajalca za sprejetje ustreznih preventivnih kot tudi varnostnih ukrepov. Lahko tudi predlagajo mo\xc5\xbene re\xc5\xa1itve za zmanj\xc5\xa1anje ali odstranitev nevarnosti. Hkrati pa morajo skrbeti tako za svojo varnost kot varnost drugih vpletenih v njihovo delo ter spo\xc5\xa1tovati navodila, ki jih zagotovi delodajalec.'